De gamle trærne skygget for solen på Audhild Lofnes' nye eiendom i Stavanger.

I 2003 kjøpte Audhild Lofnes en enebolig i rekke på Frøystad utenfor Stavanger.

I hagen sto det to kastanjetrær. Da Lofnes i 2004 sendte søknad om å felle trærne, begynte en årelang kamp mot kommunen, skriver Rogalands Avis.

Trærne viste seg å være vernet, og selv om de var syke, hadde store røtter som ødela hagen og i tillegg tok sollyset, fikk Lofnes blankt avslag.

– Men jeg gir meg ikke så lett, sier hun til avisa.

Ga seg ikke

Hun har vært i kontakt med en rekke saksbehandlere, og i fjor fikk Lofnes felt det ene treet. Nå skal hun endelig få felle det andre.

– Jeg er glad i trær. Men de skal passe inn i omgivelsene, sier hun.

Lofnes sitt treproblem var en av de første sakene som møtte Frp-politiker Christian Wedler som ferskt medlem av kommunalstyret for byutvikling.

Foto: Roy Storvik (Rogalands Avis)

I et innlegg på Siddisland tar Wedler opp byråkratiet rundt det å felle trær.

Les Christian Wedlers innlegg her

– Jeg fikk både telefoner og e-poster fra folk på bakgrunn av innlegget, så trær skaper tydelig engasjement, sier Wedler til Rogalands Avis.

- Mange har problemer

De som kontaktet Wedler har enten problemer med trær i sin egen hage eller i naboens hage.

Og fellesnevneren er at saksbehandlingen hos kommunen tar tid.

Wedler mener at saksbehandlingen i enkelte saker om trær viser en sendrektighet i Stavanger kommune som ingen er tjent med.

Ikke enig

Fungerende byggesaksleder Ingrid O. Foss kjenner seg ikke igjen i kritikken om at saksbehandlingen i kommunen er sendrektig og ineffektiv.

Den aktuelle saken om treet i hagen til Audhild Lofnes fikk byggesaksavdelingen ifølge Foss på bordet 13. september i år.

– Siden treet i reguleringsplanen er merket som verneverdig, måtte fellingen til politisk behandling, sier hun.

Hun legger til at avdelingen behandlet en sak om trefelling fra Lofnes i 2004/2005, som den gang endte med avslag på grunn av treets status som verneverdig. Dette avslaget ble ikke påklaget.

Saken har også vært til behandling hos parkavdelingen.

Les flere saker i Rogalands Avis.